În aprilie 2013, Luciana a semnat un contract pe trei sezoane cu HCM Baia Mare. Cu echipa băimăreană a devenit campioană în sezonul 2013-2014, iar în sezoanele 2014-2015 și 2015-2016 vicecampioană. De asemenea, în 2013 a cucerit Supercupa României și a jucat în grupele Ligii Campionilor 2013-2014. La Campionatul Mondial din 2013 din Serbia a făcut parte din selecționata României, care a ocupat locul zece. Câștigă în 2014 pe lângă campionat, cupa și Supercupa României. Din cauza unei accidentări ratează prezența la Euro 2014 din Ungaria si Croația. Medalia de argint din sezonul 2014-2015 și o nouă Cupă a României, sunt urmate de un sfert de finală în Liga Campionilor 2014-2015. Supercupa României câștigată în 2015 este urmată de locul 3 în Cupa României ediția 2015-2016, și un sfert de finală în Liga Campionilor ediția 2015-2016.